Author: MH
Last saved by: spano
Company: MH SR

Predkladacia správa

Návrh je na rokovanie vlády SR predkladaný ako iniciatívny materiál - na základe nóty 69.02 Veľvyslanectva Chorvátskej republiky v Bratislave Ministerstvu hospodárstva SR zo dňa 19.11.2002, v ktorej oznamuje, že Ministerstvo hospodárstva Chorvátskej republiky pozýva zodpovedné orgány na podpísanie multilaterálnej medzivládnej dohody o spolupráci na projekte integrácie ropovodov Družba a Adria. Podpísanie Dohody sa má uskutočniť už dňa 16. decembra 2002 v Záhrebe.
V súvislosti s prípravou predmetnej dohody, Ministerstvo energetiky Ruskej federácie v dňoch 23. a 24.09.2002 v Moskve zorganizovalo zasadnutie medzinárodnej pracovnej skupiny expertov pre odsúhlasenie textu návrhu „Dohody medzi vládou Bieloruskej republiky, vládou Maďarskej republiky, vládou Ruskej federácie, vládou Slovenskej republiky, vládou Ukrajiny a vládou Chorvátska o spolupráci na projekte integrácie ropovodov Družba a Adria“. 
V doterajšej činnosti pracovnej skupiny slovenská strana vychádzala z nasledovných priorít :
•	presadzovanie záujmov slovenskej strany o zapojenie sa do spolupráce v oblasti tranzitnej prepravy ropy cez územie SR na trhy tretích krajín, s cieľom efektívne využívať voľnú kapacitu slovenského ropovodného systému (dokladom sú prijímané závery na pravidelných zasadnutiach Medzivládnych komisií pre obchodno-hospodársku a vedecko-technickú spoluprácu predovšetkým medzi SR, RF a Ukrajinou),
•	„Protokol medzi vládou SR a vládou RF o spolupráci v oblasti tranzitu ropy z RF do tretích krajín cez územie SR“, ktorý za vládu SR podpísal minister hospodárstva vo februári 2000 (vyšlo v Zbierke zákonov ako oznámenie Ministerstva zahraničných vecí SR č. 256/2002), ktorý tiež slúži na podporu uvedených zámerov spolupráce.
Jedným z výstupov z činnosti medzinárodnej pracovnej skupiny expertov je „Dohoda o spolupráci a vzájomnej súčinnosti pri tranzitnej preprave ruskej ropy na svetové trhy s prekládkou v prístave Omišalj (Chorvátsko) medzi ropnými spoločnosťami AK Transnefť (RF), RUP Gomeľtransnefť Družba (Bielorusko), Ukrtransnafta (Ukrajina), MOL (MR), Transpetrol (SR) a JANAF (Chorvátsko)“, ktorá bola podpísaná v Moskve dňa 20.06.2002. Za ruskú stranu ju ešte parafovali ďalšie dve ropné spoločnosti – NK JUKOS a TNK.
Ďalším výstupom z činnosti tejto pracovnej skupiny je predkladaný návrh multilaterálnej medzivládnej dohody o spolupráci na projekte integrácie ropovodov Družba a Adria. 
Potreba vypracovať takýto dokument vyplynula z nasledovných dôvodov :
-	príslušné vlády zmluvných ropných spoločností patria medzi významných akcionárov na integrujúcich sa ropovodných systémoch (napr. v Transpetrole je 51 %-ným akcionárom štát v zastúpení MH SR) a svojimi podpismi by mali odsúhlasiť a jednoznačne podporiť projekt integrácie,
-	až po podpísaní tejto medzivládnej dohody nadobúda účinnosť aj dohoda ropných spoločností,
-	z 10.zasadnutia Medzivládnej komisie SR – Ukrajina (5.–7.11.2002 v Bratislave) vyplynula úloha „posúdiť možnosť účasti SR (svojím ropovodným systémom) na vytvorení medzinárodnej dispečerskej spoločnosti s cieľom tranzitnej prepravy kaspickej ropy a tiež ropy z iných ložísk, vrátane využívania kapacít ropovodu Odessa – Brody“ .
Nakoľko ropovody predstavujú systémy v prevádzke, Dohoda nemá negatívny dopad na štátny rozpočet, životné prostredie a na zamestnanosť.
Predkladaná dohoda má charakter medzinárodnej zmluvy vládnej povahy a  nejde o medzinárodnú zmluvu podľa článku 7, ods. 5  Ústavy SR.